2021 इंडियन प्रीमियर लीग
2021 इंडियन प्रीमियर लीग, जिसे प्रायोजन कारणों से, विवो आईपीएल 2021, या आईपीएल 14 के रूप में भी जाना जाता है, इंडियन प्रीमियर लीग (आईपीएल) का चौदहवाँ सत्र हैं। आईपीएल 2007 में भारतीय क्रिकेट कंट्रोल बोर्ड (बीसीसीआई) द्वारा स्थापित पेशेवर ट्वेंटी 20 क्रिकेट लीग है। स्थगित होने से पहले यह 9 अप्रैल से 3 मई 2021 तक भारत में खेला गया था। मुंबई इंडियंस दो बार की गत विजेता है। उन्होंने पिछ्ले दो (2019 और 2020) सीज़न जीते हैं। टूर्नामेंट से पहले, किंग्स इलेवन पंजाब का नाम बदलकर पंजाब किंग्स कर दिया गया।
4 मई 2021 को, टीमों के जैव बुलबुले के भीतर कोविड-19 मामलों में वृद्धि के बाद, टूर्नामेंट को अनिश्चित काल के लिए स्थगित कर दिया गया था। स्थगित करते समय, निर्धारित 60 मैचों में से 31 को अभी भी खेला जाना बाकी था। 29 मई 2021 को, बीसीसीआई ने घोषणा की कि टूर्नामेंट के शेष मैच संयुक्त अरब अमीरात में सितंबर और अक्टूबर 2021 में खेले जाएंगे।टूर्नामेंट के शेष भाग का कार्यक्रम 25 जुलाई 2021 को जारी किया गया था।
हालाँकि पहले की रिपोर्टों में सीज़न में दो और टीमों को शामिल करने का सुझाव दिया गया था, भारतीय क्रिकेट कंट्रोल बोर्ड (बीसीसीआई) ने अपनी 89वीं एजीएम में घोषणा की कि इस सीज़न के लिए कोई अतिरिक्त टीम नहीं होगी और दो नई टीमों का समावेश केवल 2022 में होना चाहिए।
30 जनवरी 2021 को, बीसीसीआई ने पुष्टि की कि वे भारत में टूर्नामेंट की मेजबानी करने के लिए आश्वस्त थे। उन्होंने यह भी कहा कि संयुक्त अरब अमीरात को एक बैकअप स्थल के रूप में नहीं माना जा रहा था। फरवरी के अंत तक, बीसीसीआई कुछ शॉर्टलिस्ट किये गये शहरों में टूर्नामेंट की मेजबानी करने पर विचार कर रहा था, जिसमें एक अतिरिक्त विकल्प के रूप में मुंबई के साथ कोलकाता, दिल्ली, बैंगलोर, अहमदाबाद और चेन्नई शामिल थे।
7 मार्च 2021 को, बीसीसीआई ने सीजन के लिए पूर्ण कार्यक्रम की घोषणा की। सभी पांच शॉर्टलिस्ट किए गए स्थानों और अतिरिक्त विकल्प मुंबई सहित छह स्थानों को मेजबान मैचों के लिए निर्धारित किया गया था। घरेलू लाभ से बचने के लिए, कोई भी टीम अपने घरेलू स्थल पर खेलने के लिए निर्धारित नहीं है। सीजन 9 अप्रैल से शुरू होगा और अहमदाबाद में नरेंद्र मोदी स्टेडियम में 30 मई को फाइनल होने के साथ सम्पन्न होगा। बीसीसीआई ने यह भी पुष्टि की कि टूर्नामेंट बंद दरवाजों के पीछे खेला जाएगा। भारत में मामलों में अचानक वृद्धि के बाद, बीसीसीआई ने हैदराबाद को बैकअप स्थल के रूप में जोड़ा, हालांकि वहां कोई मैच नहीं खेला गया।
यूएई में स्थानांतरित होने के बाद, बीसीसीआई स्थानीय सरकार द्वारा अनुमति दिए जाने पर स्टेडियम में कम से कम 50% टीकाकरित दर्शकों को मैदान में आने की अनुमति देना चाहता था। पुनरारंभ से चार दिन पहले, दर्शकों को कोविड-19 प्रोटोकॉल का पालन करके स्टेडियम में आने की अनुमति दी गई थी।
अनुबन्धमुक्त किए गए खिलाड़ियों की घोषणा 20 जनवरी 2021 को की गई थी। स्टीव स्मिथ, आरोन फिंच और ग्लेन मैक्सवेल अनुबन्धमुक्त खिलाड़ियों में प्रमुख नाम थे। 2020 की नीलामी में सबसे महंगे भारतीय खिलाड़ी पीयूष चावला को भी रिलीज़ किया गया।।
खिलाड़ियों की नीलामी 18 फरवरी 2021 को चेन्नई में आयोजित हुई। नीलामी के लिए 1,097 क्रिकेट खिलाड़ियों ने पंजीकरण कराया, जिसमें अंतर्राष्ट्रीय कैप के 186 खिलाड़ी शामिल थे।नीलामी में सबसे महँगे खिलाड़ी क्रिस मॉरिस रहे, जिन्हें राजस्थान रॉयल्स द्वारा में खरीदा गया। वहीं सबसे महँगे भारतीय खिलाड़ी कृष्णप्पा गौतम रहे, जिन्हें चेन्नई सुपर किंग्स द्वारा में खरीदा गया। 10 मार्च 2021 को, रॉयल चैलेंजर्स बैंगलोर ने जोश फिलिप को फिन एलन के साथ बदल दिया, क्योंकि जोश फिलिप व्यक्तिगत कारणों के कारण टूर्नामेंट से हट गए। 30 मार्च 2021 को, दिल्ली कैपिटल्स ने पुष्टि की कि उनके कप्तान श्रेयस अय्यर को कंधे की चोट के कारण टूर्नामेंट से बाहर कर दिया गया था। ऋषभ पंत को उनकी अनुपस्थिति में दिल्ली का कप्तान नामित किया गया। अय्यर को अनिरुद्ध जोशी द्वारा प्रतिस्थापित किया गया था। 31 मार्च 2021 को, हैदराबाद के मिशेल मार्श निजी कारणों के कारण टूर्नामेंट से हट गए; उनके स्थान पर सनराइजर्स टीम में जेसन रॉय को लिया गया। एक दिन बाद, चेन्नई के जोस हैज़लवूड ने इसी कारण का हवाला देते हुए टूर्नामेंट से हट गए थे। जेसन बेहरेनडोर्फ को उनके प्रतिस्थापन के रूप में नामित किया गया था।
भारत में खराब हो रही कोविड-19 स्थिति के कारण, कई खिलाड़ी टूर्नामेंट से हट गए। टूर्नामेंट के चेन्नई लेग के बाद, रविचंद्रन अश्विन ने महामारी के दौरान "परिवार का समर्थन" करने के लिए दिल्ली कैपिटल्स के बुलबुले को छोड़ दिया। 3 मई 2021 को, कोलकाता नाइट राइडर्स और रॉयल चैलेंजर्स बैंगलोर के बीच निर्धारित मैच दो खिलाड़ियों के कोविड-19 परीक्षण सकारात्मक आने के पश्चात स्थगित कर दिया गया था। चेन्नई सुपर किंग्स के शिविर के तीन सदस्य - जिनमें उनके गेंदबाजी कोच लक्ष्मीपति बालाजी भी शामिल हैं, के परीक्षण सकारात्मक आये। बाद में उसी दिन, दिल्ली कैपिटल्स टीम संगरोध में चली गई। मुंबई इंडियंस और सनराइजर्स हैदराबाद ने अपने मैच से पहले के अभ्यास सत्र में 4 मई को भाग नहीं लिया। नतीजतन, बीसीसीआई मुंबई में टूर्नामेंट के शेष मैचों की मेजबानी करने पर विचार कर रहा था।
4 मई 2021 को, चेन्नई सुपर किंग्स बनाम राजस्थान रॉयल्स मैच, 5 मई 2021 को होने वाला मैच भी चेन्नई के खिलाड़ियों के संगरोध में होने के कारण स्थगित कर दिया गया था। बाद में उसी दिन, हैदराबाद के रिद्धिमान साहा और दिल्ली के अमित मिश्रा के कोविड-19 परीक्षण सकारात्मक पाया गया। 4 मई 2021 को, सीजन अनिश्चित काल के लिए स्थगित कर दिया गया था। 5 मई 2021 को, माइकल हसी, चेन्नई के बल्लेबाजी कोच, सकारात्मक परीक्षण करने वाले पहले विदेशी व्यक्ति बने। बाद में, नाइट राइडर्स के टिम सेफर्ट और प्रसिद्ध कृष्णा के परीक्षण भी सकारात्मक आये।
अगले दिन, इंग्लिश काउंटी के एक समूह ने सितंबर 2021 में इंग्लैंड में टूर्नामेंट के शेष मैचों की मेजबानी करने की पेशकश की।  9 मई 2021 को, सौरव गांगुली, बीसीसीआई के अध्यक्ष ने संगरोध के आसपास की कठिनाइयों का हवाला देते हुए, इंग्लैंड या भारत में टूर्नामेंट के पूरा होने की संभावना से इनकार किया। बीसीसीआई बाकी बचे मैच सितंबर और अक्टूबर 2021 में खेलना चाहता था, जिसकी पुष्टि 25 जुलाई 2021 को हुई थी।
इसके अलावा, कोलकाता के ईडन गार्डन्स और बैंगलोर के एम चिन्नास्वामी स्टेडियम को भी मैचों की मेजबानी के लिए निर्धारित किया गया था, लेकिन उनके मैचों को स्थानांतरित कर दिया गया था।
लीग चरण के लिए कार्यक्रम 7 मार्च को आधिकारिक आईपीएल वेबसाइट पर प्रकाशित किया गया था, और यूएई में होने वाले स्थगित मैचों का कार्यक्रम 25 जुलाई को जारी किया गया था।